កម្ពុជា​ផ្ញើ​របាយការណ៍​ឆ្លើយ​តប​ចុង​ក្រោយ​ទៅ​ EU រឿង EBA
ក្រសួង​ការបរទេស​កម្ពុជា​បាន​និយាយ​នៅ​ក្នុង​សេចក្តី​ថ្លែងការណ៍​ដែល​ចេញ​នៅ​ថ្ងៃ​ព្រហស្បតិ៍​នេះ​ថា ​របាយការណ៍​ឆ្លើយតប​នេះ​បង្ហាញ​ពី​សកម្មភាព​និង​វិធានការណ៍​នានា​ដែល​ជា​ការ​ឆ្លើយ​តប​របស់​រដ្ឋាភិបាល​ទៅ​នឹង​កង្វល់​របស់​គណៈកម្មការ​អឺរ៉ុប​ទៅ​លើ​ការ​គោរព​សិទ្ធិពល​រដ្ឋ​
ភ្នំពេញ — រដ្ឋាភិបាលកម្ពុជានៅថ្ងៃព្រហស្បតិ៍នេះបានឆ្លើយតបទៅនឹងរបាយការណ៍វាយតម្លៃរបស់គណៈកម្មការសហភាពអឺរ៉ុបដែលផ្ញើជូនរដ្ឋាភិបាលកម្ពុជាកាលពីខែវិច្ឆិកា ដែលបង្ហាញពីលទ្ធផលនៃការត្រួតពិនិត្យការគោរពលក្ខខណ្ឌនៃការទទួលបានឋានៈអនុគ្រោះពន្ធ «គ្រប់មុខទំនិញលើកលែងតែសព្វាវុធ‍» ឬ Everything But Arms (EBA)។ របាយការណ៍របស់គណៈកម្មការសហភាពអឺរ៉ុបដែលវីអូអេទទួលបាន បង្ហាញពីការរំលោភសិទ្ធិមនុស្សមួយចំនួន ដែលក្នុងនោះមានការរំលោភលើសិទ្ធិសេរីភាពក្នុងការចូលរួមសកម្មភាពនយោបាយរបស់ពលរដ្ឋ ការរំលោភបំពានទៅលើសិទ្ធិក្នុងការបញ្ចេញមតិ និងការរំលោភបំពានធ្ងន់ធ្ងរលើមេដឹកនាំសហជីពផងដែរ។ ក្រសួងការបរទេសកម្ពុជាបាននិយាយនៅក្នុងសេចក្តីថ្លែងការណ៍ដែលចេញនៅថ្ងៃព្រហស្បតិ៍នេះថា របាយការណ៍ឆ្លើយតបនេះបង្ហាញពីសកម្មភាពនិងវិធានការណ៍នានាដែលជាការឆ្លើយតបរបស់រដ្ឋាភិបាលទៅនឹងកង្វល់របស់គណៈកម្មការអឺរ៉ុបទៅលើការគោរពសិទ្ធិពលរដ្ឋ «ក្នុងការចូលរួមនយោបាយ សិទ្ធិដីធ្លី សេរីភាពបញ្ចេញមតិ និងសេរីភាពបង្កើតសមាគមជាដើម»។ សេចក្តីថ្លែងការណ៍នោះបន្តថា៖ «រាជរដ្ឋាភិបាលសង្ឃឹមថា គណៈកម្មការអឺរ៉ុបនឹងធ្វើការពិចារណាលើកិច្ចខិតខំប្រឹងប្រែងប្រកបដោយឆន្ទៈរបស់រាជរដ្ឋាភិបាលក្នុងការអនុវត្តរាល់អនុសញ្ញាអន្តរជាតិទាំងអស់ ក្រោមលក្ខខណ្ឌអនុគ្រោះពន្ធ«គ្រប់មុខទំនិញលើកលែងសព្វាវុធ-EBA» ដែលអាចផ្តល់ផលប៉ះពាល់សង្គមដល់កម្មការិនីប្រមាណជិតមួយលាននាក់ និងផលប៉ះពាល់ដោយប្រយោលដល់ក្រុមគ្រួសារសាច់ញាតិ ដែលរស់នៅពឹងផ្អែកលើប្រាក់ឈ្នួលរបស់ពួកគេ រួមទាំងការគោរពនូវគោលការណ៍អធិបតេយ្យភាពនិងការមិនជ្រៀតជ្រែកចូលកិច្ចការផ្ទៃក្នុងកម្ពុជា»។ គណៈកម្មការសហភាពអឺរ៉ុបបានធ្វើការស៊ើបអង្កេតទៅលើការរំលោភសិទ្ធិមនុស្សនៅកម្ពុជា បន្ទាប់ពីតុលាការកំពូលរបស់ប្រទេសមួយនេះ សម្រេចរំលាយបក្សប្រឆាំង មានការគាបសង្កត់ការដាក់ទោសទណ្ឌទៅលើអ្នកដែលប្រឆាំងនឹងរដ្ឋាភិបាល ការដាក់សម្ពាធទៅលើប្រព័ន្ធផ្សព្វផ្សាយឯករាជ្យ និងអង្គការសង្គមស៊ីវិល និងការគំរាមទៅដល់សិទ្ធិនយោបាយរបស់ពលរដ្ឋទូទៅ។ ប្រសិនបើកម្ពុជាបាត់បង់ការអនុគ្រោះពន្ធមែននោះ ប្រទេសកម្ពុជាអាចប្រឈមនឹងការបាត់បង់ប្រាក់ចំណេញជាង៦០០លានដុល្លារក្នុងមួយឆ្នាំៗពីផលិតផលវាយនភ័ណ្ឌ ដូចជាសម្លៀកបំពាក់ ស្បែកជើង ផលិតផលកសិកម្មនិងកង់ជាដើមដែលប្រទេសកម្ពុជាអាចនាំផលិតផលទាំងនេះទៅសហភាពអឺរ៉ុបដោយការអនុគ្រោះពន្ធ «អ្វីគ្រប់យ៉ាងលើកលែងតែអាវុធ» ឬ EBA។ លើសពីនេះទៅទៀតកម្មករកម្មការនីបម្រើការក្នុងវិស័យកាត់ដេរច្រើនជាងប្រាំពីរសែននាក់ អាចរងនឹងការបាត់បង់ការងារធ្វើ ឬបាត់ប្រាក់ចំណូល។ ទោះបីជាយ៉ាងណាក៏ដោយ សហភាពអឺរ៉ុបបានទទួលស្គាល់ការខិតខំប្រឹងប្រែងរបស់រដ្ឋាភិបាលកម្ពុជាក្នុងការដោះស្រាយបញ្ហាទំនាស់ដីធ្លី ដែលមានការវិវត្តជាវិជ្ជមាន ក្នុងអំឡុងពេលដែលក្រុមការងាររបស់សហភាពអឺរ៉ុបត្រួតពិនិត្យការគោរពលក្ខខណ្ឌឋានៈអនុគ្រោះពន្ធ «គ្រប់មុខទំនិញលើកលែងសព្វាវុធ‍»នេះ។ ប៉ុន្តែ សហភាពអឺរ៉ុបបានលើកឡើងពីចន្លោះប្រហោងមួយចំនួនដែលកម្ពុជាត្រូវបន្តធ្វើដើម្បីឱ្យប្រសើរឡើង ជាពិសេសសិទ្ធិទទួលបានដីធ្លីរបស់ជនជាតិភាគតិច។ គណៈកម្មការសហភាពអឺរ៉ុបនឹងធ្វើការសម្រេចចិត្តថា តើត្រូវព្យួរការអនុគ្រោះពន្ធ«គ្រប់មុខទំនិញលើកលែងសព្វាវុធ‍»(EBA) ឬយ៉ាងណា និងប្រកាសលទ្ធផលនៅខែកុម្ភៈ ឆ្នាំ២០២០ ខាងមុខ៕